
Stroke betegek Bobath szemlélettel történő rehabilitációja akut neurológiai osztályon

Kulcsszavak: stroke; Bobath; rehabilitáció; neurológia
Bevezetés: A stroke-on átesett betegek az önellátásra irányuló törekvésük miatt
kompenzációs mozgásokat alkalmaznak, melyek korlátozhatják a fiziológiás mozgásminták
újratanulását. A Bobath szemlélet ezen nem megfelelő kompenzációs stratégiák gátlásán túl
a szelektív mozgás kontrolljára és a testtartás szabályozásra helyezi a hangsúlyt az
érzékszervekből érkező információk hatékony feldolgozásán keresztül.
Célok: Célként tűztük ki, hogy megvizsgáljuk a Bobath szemléletű mozgásprogram
hatékonyságát a kórházban tartózkodás ideje alatt, valamint, hogy eredményeinket
összehasonlítsuk a hagyományos gyógytornában részesülő betegek eredményeivel.
Módszerek: A Bobath szemlélet alapján összeállított tornaprogramba 17, míg a
hagyományos gyógytornában részesülő csoportba 18 főt vontunk be. Az anamnézis
felvétele után a betegek önellátásához szükséges mozgásokat mértük fel a Postural
Assessment Scale (PASS) teszt segítségével. Ezután elvégeztük a Modified Functional
Reach (MFR) tesztet az ülőegyensúly vizsgálatára, továbbá a Timed Up and Go tesztet a
járás közbeni egyensúly felmérésére. A Bobath szemlélet alapján alkalmazott technikákat
az egyén képességeihez adaptálva választottuk ki. Egy betegen 3-5 féle technikát
alkalmaztunk. A hagyományos gyógytorna fekvő helyzetben vagy ülésben történt, és
állapottól függően sétával folytatódott. Minden 4. napon újramértük a páciensek fejlődését
a vizsgálótesztekkel. A kórházban tartózkodás rövid ideje, valamint rendszerszintű
problémák miatt a mozgásterápia első 3 napja alatt elért eredményeinket tudtuk
statisztikailag kiértékelni.
Eredmények: Csoporton belül a tesztek intervenció előtt mért értékeit az intervenció után
mért értékekkel összehasonlítva 2 tesztnél tapasztaltunk szignifikáns fejlődést. A PASS
teszt esetén mind a Bobath (p<0,001), mind a gyógytorna csoport (p<0,001); a TUG teszt
esetében pedig a hagyományos gyógytornában részesülő csoport résztvevőinek eredményei
(p=0,02) voltak szignifikánsan jobbak az intervenció után. A két csoport eredményeit
összehasonlítva egyik teszt esetében sem találtunk szignifikáns különbséget.
Összefoglalás/Következtetések: A betegek állapota 3 nap kórházban tartózkodás után is
látványos, valamint statisztikailag is igazolható fejlődést mutatott az alkalmazott
mozgásterápia típusától függetlenül, ami alátámasztja az intervenciónk eredményességét
továbbá hangsúlyozza a gyógytorna fontosságát az akut ellátás során.



